Bylmoorde: ‘As ek hulle kon help, sou ek’Henri van Breda. Foto: Courtney Africa/ANA Die staatsaanklaer, adv. Susan Galloway, het Van Breda tydens kruisondervraging gevra oor die tydlyn van gebeure en wanneer hy sy bewussyn verloor het. Van Breda beweer hy het van die trappe geval nadat hy sy ouers en broer se moordenaar met ŉ byl gegooi het. Hy het verduidelik dat hy sy vriendin probeer bel het nadat die aanvaller(s) gevlug het. Die oproep het egter dadelik na ŉ stemboodskap oorgegaan. Volgens Van Breda is hy toe weer by die trappe op waarna hy sy bewussyn verloor het. Hy meen hy het moontlik sy bewussyn verloor weens die “skok” nadat hy gesien het sy ma is dood en sy suster kritiek beseer. Volgens die polisie se tydlyn van die gebeure het twee uur en 40 minute ná die aanval verloop voor Van Breda met die nooddienste probeer kontak maak het. Galloway wou by Van Breda weet of hy die bewering dat hy sy bewussyn verloor het, gebruik om te probeer verduidelik wat in die twee uur en 40 minute gebeur het. Van Breda het volgehou dit is nie die geval nie. Galloway het verwys na teenstrydighede in Van Breda se pleitverduideliking en sy aanvanklike polisieverklaring. “In jou pleitverduideliking het jy gesê jy het gehoor hoe Rudi roggelgeluide maak en dat hy gewelddadig rondbeweeg het. In die verklaring het jy net een keer na Rudi verwys en gesê hy het net daar gelê terwyl hy aangeval is.” Sy het dit aan Van Breda gestel dat hy sy weergawe verander het sodat dit kan strook met kapt. Marius Joubert, ŉ bloedspatselkenner, se getuienis dat bloedspatsels op die toneel daarop dui dat Rudi geskuif is van sy bed waar hy aangeval en rondgeruk is. Sy liggaam is op die vloer langs die badkamerdeur gevind. Van Breda het hierop geantwoord deur te sê die polisie het sy woorde “verkeerd geïnterpreteer”. Galloway wou ook by Van Breda weet hoekom hy nie die noodnommers op die yskas gebel het nie en eerder op Google daarvoor gesoek het. “Dit het gevoel ek kon meer doen deur self die nommer te vind,” het hy geantwoord. Galloway het gesê Van Breda kon die bure geroep het sodat hulle solank handdoeke onder sy ma en Marli se koppe kon plaas om die bloeding te probeer keer. Van Breda het egter gesê hy sou beter voel as hy direk met die mense wat sou help, kon praat. Hy het ook gevoel dit sou ŉ “indirekte manier wees om hulp te kry” deur die veiligheidsbeamptes van die landgoed te nader. “Volgens jou weergawe was jy steeds van mening dat Marli en Rudi lewend was. Jy het Marli sien beweeg en Rudi hoor geluide maak. Hoekom het jy nie aan die noodoperateur gesê dat twee lede van jou gesin nog leef nie? Jy sê jou suster leef nog, maar noem niks van jou broer nie?” wou Galloway weet. Van Breda het hierop geantwoord hy kan nie seker wees nie, maar dat hy vir meer as een ambulans gevra het. “Ek het gedink ek doen die meeste wat ek enigsins kan. As ek gedink het ek kon hulle help, dan sou ek.” Van Breda het hierna emosioneel begin raak en die hof versoek vir ŉ pouse sodat hy homself kan regruk. Lees alle vorige berigte oor Henri van Breda op Maroela Media.